De to mænd på 32 og 20 år fra henholdsvis Aalborg og Storvorde havde lært lektien om, at man skal tage bussen, når man er beruset. Den lektie tog de meget bogstaveligt, da de i løbet af torsdag aften eller nat først stjal en Arriva-bus på busterminalen i Aalborg. De to mænd endte i rabatten på Hyldebjergvej ved Farsø. Derefter gik jagten ind på den et nyt køretøj for de to mænd. Det fandt de i Hvalpsund, hvor de stjal en anden bus. Efter endnu en omgang nattekørsel endte også denne bus i rabatten, denne gang ved Nymøllevej ved Farstrup. Det fik de to kørelystne mænd til at give op, og de sprang i stedet på en morgenbus mellem Sebbersund og Farstrup med en rigtig buschauffør bag rattet. Buschaufføren fattede mistanke til de to berusede mænd, og da bussen ankom til Aalborg Busterminal tidligt i morges stod to politibetjente klar til at anholde dem klokken 6.30. Bustyverierne resulterede i, at to afgange på rute 50 måtte aflyses. Først afgangen klokken 24 fra Løgstør mod Aalborg og afgangen i morges klokken 6.18 fra Aalborg mod Ranum. Busserne kørte dog normalt igen fra 6.30 torsdag morgen.

Referat:
To mænd har i nattens løb stjålet to busser i henholdsvis Aalborg og Hvalpsund. Begge busser endte i rabatten efter det natlige ræs.